b"\n_START_ARTICLE_\nPo\xc5\xa1tna umetnost\n_START_PARAGRAPH_\nPo\xc5\xa1tna umetnost (angle\xc5\xa1ko Mail art) je vrsta umetnosti, katera uporablja po\xc5\xa1tni sistem kot medij. Izraz po\xc5\xa1tna umetnost se lahko nana\xc5\xa1a na posamezno sporo\xc4\x8dilo, medij preko katerega je sporo\xc4\x8dilo poslano ali na umetni\xc5\xa1ko zvrst._NEWLINE_Sodelujo\xc4\x8di si izmenjujejo, po navadi enostavna, kreativna dela preko po\xc5\xa1te in od 90' let naprej tudi preko interneta. Dela so lahko v obliki pisem, risb, poslikanih ovojnic, narisanih znamk, letakov, knjig prijateljstva ali stvarnih predmetov._NEWLINE_V mre\xc5\xbee po\xc5\xa1tne umetnosti se je med letoma 1950 in 1990 vklju\xc4\x8dilo na tiso\xc4\x8de posameznikov iz vsega Sveta. Med glavnimi vodili po\xc5\xa1tne umetnosti je nekomercialnost umetnosti, nasprotovanje ekslkuzivnosti umetnin in neza\xc5\xbeelenost profesionalnih kritik.\n_START_SECTION_\nZgodovina\n_START_PARAGRAPH_\nDekoriranje po\xc5\xa1tnih ovojnic in razglednic je prav tako staro kot je po\xc5\xa1tni medij. Vendar pa se je po\xc5\xa1tna umetnost kot umetni\xc5\xa1ka zvrst rodila v zgodnjih \xc5\xa1estdesetih letih 20. stoletja. V tem \xc4\x8dasu je za\xc4\x8del Ray Johnson po\xc5\xa1iljati svoja dela, imenovana moticos, znancem, prijateljem in pomembnim osebnostim. Svojim risbam je pogosto dodal pripis, da naj prejemik po\xc5\xa1lje delo naprej z lastnimi dopolnitvami. Temu dopisovanju se je prijelo ime New York Correspondence School. Ime je nastalo iz takratnega aktivisti\xc4\x8dnega slikanja in abstraktnega ekspresionizma, katero se je imenovalo New Yor\xc5\xa1ka \xc5\xa1ola. \xc4\x8ceprav je Johnson uradno kon\xc4\x8dal New York Correspondence School leta 1973, pa je nadaljeval s svojim ustvarjanjem v katerega se je vklju\xc4\x8devalo vse ve\xc4\x8d sodelujo\xc4\x8dih, in gibanja se je prejelo ve\xc4\x8d imen \xe2\x80\x93 kot npr. Budha University._NEWLINE_Z Johnsonom je sodelovalo ve\xc4\x8d umetnikov, med njimi tudi Mark Bloch, ki je med prvimi izkoristil internet kot podalj\xc5\xa1ek po\xc5\xa1tnega sistema za po\xc5\xa1tno umetnost. Johnson je bil del gibanja Fluxus, katero je izkori\xc5\xa1\xc4\x8dalo obstoje\xc4\x8de in nove medije umetni\xc5\xa1kega ustvarjanja - tako tudi po\xc5\xa1tna umetnost._NEWLINE_Danes po\xc5\xa1tna umetnost deluje tako preko klasi\xc4\x8dne po\xc5\xa1te kot tudi na internetu. Na internetu se objavljajo nate\xc4\x8daji na katere po\xc5\xa1iljajo sodelujo\xc4\x8di elektronska in navadna pisma."